**Jorma Juhani Lillbacka** (s. 1946 Kauhava) on kauhavalainen yrittäjä ja sijoittaja, jolle on myönnetty teollisuusneuvoksen arvonimi. Lillbacka toimii Lillbacka Powerco Oy:n ja Lillbacka Global Oy:n hallitusten puheenjohtajana. Lillbacka omistaa Lillbacka Powerco Oy:n kautta Kauhavan Alahärmässä sijaitsevan PowerPark-monitoimipuiston, johon kuuluu PowerLand-huvipuisto. Hän on itse mukana suunnittelemassa ja kehittämässä puistoa.*lähde?*

Ura
---

Lillbacka perusti 23-vuotiaana vuonna 1969 yrityksen toiminimellä *Lillbackan Konepaja* valmistaakseen alihankintana letkuliittimiä pääasiassa Wärtsilälle. Hän kehitteli oman letkuliitinpuristinmallin ja vei sen neljän vuoden kuluttua*milloin?* alan messuille Englantiin. Vuonna 1973 markkinoille tulivat ensimmäiset Finn-Power -merkkiset puristimet.*lähde?*

Vuonna 1980 Lillbackan yritys oli saavuttanut maailmanlaajuisen markkinajohtajuuden puristinteknologiassa*lähde?* ja sille myönnettiin tasavallan presidentin vientipalkinto. Varsinaisen läpimurron yritys teki numeerisesti ohjatulla, hydraulitoimisella levytyökeskuksella vuonna 1985. Vuonna 1988 yrityksen levyntyöstökoneitten valikoimaa laajennettiin ostamalla särmäyspuristimia valmistava vilppulalainen Jaromet Oy. Vuonna 1994 eriytettiin levyntyöstöteknologia (nykyisin Prima Industrie -konserniin kuuluva Finn-Power Oy) ja puristinteknologia (Lillbacka Powerco Oy) eri yhtiöiksi.*lähde?*

Lillbackan yritykset työllistivät vuoden 2001 toimintakertomuksen mukaan noin 1 200 henkilöä Suomessa, Belgiassa, Italiassa ja Yhdysvalloissa. Vuonna 2002 Lillbacka myi levyntyöstöteknologiayrityksen EQT Northern Europe Ltd -pääomasijoitusyhtiölle. Vuoden 2002 verotuksessa Lillbackalla oli pääomatuloja lähes 95 miljoonaa euroa.

Vuonna 2004 tasavallan presidentti myönsi Jorma Lillbackalle teollisuusneuvoksen arvonimen. Hänelle myönnettiin myös ensimmäinen Seinäjoen teknologiapalkinto vuonna 2005 elämäntyöstä ja ansioista Etelä-Pohjanmaan merkittävimpiin kuuluvan teknologiayrityksen luojana.

Yksityiselämä
-------------

Lillbacka on syntyjään Kauhavan Kettulasta. Hänen äitinsä Ellen (o.s. Talja, 1924–2007) oli Viipurin läänin Pyhäjärveltä, isä Kauko (1921–2002) oli kauhavalainen maalari. Jorma on perheen viidestä lapsesta vanhin.*lähde?*

Lillbackalla on kolme poikaa: Pekka, Jukka ja Veli-Matti , jotka ovat mukana perheyrityksessä. Pekka Lillbacka on Lillbacka Powercon toimitusjohtaja.

Lillbacka omistaa Lillbacka Powerco Oy:n kautta 142-jalkaisen (43 m) huvijahti Northern Crossin. Vuonna 2009 Lillbacka osti Fort Lauderdalessa Floridassa Yhdysvalloista huvilan, ja hän asuu talvet Yhdysvalloissa.

Esko Seppäsen arvion mukaan Jorma Lillbackan nettotulot 1993–2012 ovat olleet yhteensä 169 miljoonaa euroa.

Lähteet
-------

1. ↑  Vaurauden tarina: Miljonääri huvin vuoksi *FIM Lounge*.  3.5.2016.  Arkistoitu 8.11.2020. Viitattu 7.11.2020.
2. ↑  Tasavallan presidentin kansainvälistymispalkinnon ja vientipalkinnon saajat Finpro. Viitattu 30.4.2012.
3. ↑  Jorma Lillbacka myi yhtiönsä EQT:lle ([vanhentunut linkki])  11.3.2002. arvopaperi.fi.  Arkistoitu 2.5.2014. Viitattu 30.4.2012.
4. ↑  Kaleva.fi (Arkistoitu – Internet Archive)
5. ↑  Seinäjoen teknologiapalkinto Lumikko Oy:lle  21.3.2012. Frami. Viitattu 30.4.2012. [vanhentunut linkki]
6. ↑  Vaurauden tarina: Miljonääri huvin vuoksi *FIM Lounge*.  3.5.2016.  Arkistoitu 8.11.2020. Viitattu 7.11.2020.
7. ↑  PowerPark on teollisuusneuvos Jorma Lillbackan oma huvivaltio *www.apu.fi*.  29.6.2019. Viitattu 7.11.2020.
8. ↑  Tommi Kela: Suomalaismiljonääri rakensi tyhjästä hulppean raviradan *Ilta-Sanomat*.  2.6.2016. Viitattu 7.11.2020.
9. ↑  Miljonäärin Bond-elokuvassa nähty luksusjahti säväytti Ahvenanmaalla *mtvuutiset.fi*.  16.7.2012. Viitattu 7.11.2020.
10. ↑
11. ↑  Ilkka.fi
12. ↑